Sosia
Sosia est persona Amphitruonis comoediae Plautinae, ubi servus Thebani ducis Amphitruonis ita nominatur. Nescimus hancine personam e comoedia Graeca hodie deperdita sumpserit—quod verisimilius est—an ipse excogitaverit Plautus. Certe cum archetypo comoediae Graecae congruit: nam est servus et verberum metuens et protervus et callidus et loquax, in primis vero vini cibique amator. Postea Sosia apparet apud auctores hodiernos qui novas fabulas, Plautum imitantes, de eodem argumento scripserunt, inter quos Ioannes Rotrou (Les deux Sosies, 1636), Molière (Amphitryon, 1668), Ioannes Dryden (1690), Henricus von Kleist (1807), Iohannes Giraudoux (Amphitryon 38, 1929). Ab ipso Molière partes Sosiae in scaena actae sunt.